En liste med udenlandske hadprædikanter, der skal kunne forhindres adgang til Danmark. Tiltag, der skal fratage hadprædikanters ret til vielse og andre privilegier. Og ikke mindst kriminalisering af ytringer, der undergraver den danske lovgivning.

Sådan lyder de tre felter, hvor regeringen vil sætte ind over for såkaldte hadprædikanter, fastslår statsminister Lars Løkke Rasmussen (V), efter at han til formiddag har haft de andre partiers ledere til møde om sagen.

»Vi vil meget gerne med inspiration fra Storbritannien etablere en liste – en dynamisk liste over mennesker, som vi effektivt kan forhindre komme til Danmark og prædike deres budskaber om had«, lyder det blandt andet fra Løkke Rasmussen på et pressemøde efter drøftelserne med de andre partiledere.